Hei, denne artikkelen er over ett år gammel og kan inneholde utdatert informasjon

Cato Schiøtz argumenterer for Joralf Gjerstads «evner» ved å sammelikne med straffesaker Raser mot kritikerne i ny dokumentar om «Snåsamannen».

(Dagbladet): - Den mannen er synsk. Det er det ingen tvil om.

- Jeg fastholder at Joralf Gjerstads synskhet er bevist med samme prosentkraft - med samme prosentvise sikkerhet - som vi opererer med i straffesaker, sier advokat Cato Schiøtz i en ny dokumentar om «Snåsamannen», som sendes på TVNorge førstkommende mandag.

«Snåsamannen», eller Joralf Gjerstad (88) som han egentlig heter, har vært en omstridt mann i åresvis. Han har gjort seg bemerka som selverklært helbreder, og hevder å være født med evner som han ikke kan gi en fornuftig forklaring på.

Han mener blant annet å ha gitt svaksynte synet tilbake og leget folk med psykiske lidelser.

Mener å ha bevis Skepsisen mot Gjerstad har vært stor, særlig blant vitenskapsfolk.

Den profilerte høyesterettsadvokaten Cato Schiøtz er derimot blant dem som har latt seg overbevise.

Han har tidligere anslått at sannsynligheten for at «Snåsamannen» har klarsynte evner er «langt over 90 prosent».

I dokumentaren som sendes på mandag, argumenterer Schiøtz for Gjerstads påståtte evner med rettslig bevisbyrde.

-I sivilretten er det nok med sannsynlighetsovervekt, der dommeren skal legge til grunn det faktum som er femti prosent sannsynlig, sier har og fortsetter:

- I straffesaker har vi en mye mer tung bevisbyrde. Man kan bare dømme hvis det ikke er noen rimelig tvil.

- Forstokkede vitenskapsmenn Schiøtz fyrer så løs mot kritikerne:

- Det er helt forunderlig at veldig kompetente vitenskapsmenn er så forstokkede og dogmatiske at de ikke tar fakta innover seg. Joralf Gjerstad har satt hele foreningens skepsis i forlegenhet. De har ingen alternativ forklaring.

- Evnen til synskhet er ikke noe man kan framprovosere. Hva gjør man da, når man ikke kan gi et naturvitenskapelig bevis? Jo, man må gjøre som med jussen, nemlig å spørre seg hva som er mest sannsynlig, sier han.

Medieoppmerksomheten rundt Gjerstad har vært stor i mange år, men til Dagbladet innrømte hovedpersonen selv i fjor at han var ensom og tvilte på sine egne krefter før han møtte kona Signe.

Det har ikke lyktes Dagbladet å få en kommentar fra Cato Schiøtz på nåværende tidspunkt.

